หุ้นเอเชียเปิดลบ หลังดาวโจนส์ร่วง ผวาจ้างงานดิ่งหนักฉุดศก.โลกทรุดตัวแรง
หุ้นเอเชียเปิดลบ หลังดาวโจนส์ร่วง ผวาจ้างงานดิ่งหนักฉุดศก.โลกทรุดตัวแรง
หุ้นเอเชียเปิดลบ หลังดาวโจนส์ร่วง ผวาจ้างงานดิ่งหนักฉุดศก.โลกทรุดตัวแรง
7 พ.ค. 2563

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดลบเมื่อคืน หลังจากมีรายงานว่าตัวเลขจ้างงานของภาคเอกชนสหรัฐร่วงลงกว่า 20 ล้านตำแหน่งในเดือนเม.ย. ซึ่งทำให้นักลงทุนวิตกกังวลเกี่ยวกับการทรุดตัวของตลาดแรงงาน อันเนื่องมาจากผลกระทบของไวรัสโควิด-19 ที่แพร่ระบาดอย่างหนัก
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,468.52 จุด ลดลง 150.83 จุด, -0.77% ดัชนี SSE Composite ตลาดหุ้นจีนเปิดวันนี้ที่ 2,876.47 จุด ลดลง 1.67 จุด, -0.06% ดัชนี HSI ตลาดหุ้นฮ่องกงเปิดวันนี้ที่ 24,120.81 จุด ลดลง 16.67 จุด, -0.07% ดัชนี KOSPI ตลาดหุ้นเกาหลีใต้เปิดวันนี้ที่ 1,922.00 จุด ลดลง 6.76 จุด, -0.35% 
ขณะที่ดัชนี TAIEX ตลาดหุ้นไต้หวันเปิดวันนี้ที่ 10,778.53 จุด เพิ่มขึ้น 3.55 จุด, +0.03% ชนี PSE Composite ตลาดหุ้นฟิลิปปินส์เปิดวันนี้ที่ 5,661.95 จุด เพิ่มขึ้น 22.68 จุด, +0.40%
ด้าน ตลาดหุ้นมาเลเซียและตลาดหุ้นอินโดนีเซียปิดทำการวันนี้เนื่องในวันวิสาขบูชา
ทั้งนี้  ออโตเมติก ดาต้า โพรเซสซิ่ง อิงค์ (ADP) และมูดี้ส์ อนาลิติกส์ เปิดเผยเมื่อคืนนี้ว่า การจ้างงานของภาคเอกชนสหรัฐลดลง 20,236,000 ตำแหน่งในเดือนเม.ย. ซึ่งเป็นภาวะการจ้างงานที่ย่ำแย่ที่สุดนับตั้งแต่มีการบันทึกข้อมูลในปี 2545 โดยมีสาเหตุมาจากการที่ภาคธุรกิจได้พากันปิดกิจการ หลังจากรัฐบาลประกาศใช้มาตรการล็อกดาวน์เพื่อควบคุมการแพร่ระบาดของไวรัสโควิด-19 ซึ่งทำให้มีการปลดพนักงานจำนวนมาก
สำหรับการทรุดตัวลงอย่างหนักของตัวเลขจ้างงานภาคเอกชนทำให้นักลงทุนจับตาการเปิดเผยตัวเลขจ้างงานนอกภาคการเกษตรประจำเดือนเม.ย.ของสหรัฐในวันศุกร์นี้อย่างใกล้ชิด ขณะที่นายเจมส์ บูลลาร์ด ประธานธนาคารกลางสหรัฐ (เฟด) สาขาเซนต์หลุยส์ กล่าวว่า ตัวเลขการจ้างงานนอกภาคเกษตรที่จะมีการเปิดเผยในวันศุกร์นี้ จะเป็นหนึ่งในตัวเลขการจ้างงานที่ย่ำแย่ที่สุดในประวัติศาสตร์ของสหรัฐ โดยคาดว่าอัตราว่างงานอาจสูงกว่า 20%
ด้านนักวิเคราะห์ส่วนหนึ่งคาดการณ์ว่า ในวันศุกร์นี้ กระทรวงแรงงานสหรัฐจะรายงานตัวเลขการจ้างงานนอกภาคเกษตรดิ่งลง 21.5 ล้านตำแหน่งในเดือนเม.ย. ขณะที่อัตราการว่างงานจะพุ่งขึ้นสู่ระดับ 16%
 
 